BBC sætter en fed streg under målsætningen om at afspejle det britiske samfund.

Derfor indfører public service-mediet nu en række kvoter, som skal bestemme medarbejderstabens sammensætning både foran og bag kameraet.

Men det er næppe sandsynligt, at vi ser det samme kvotetiltag i DR.

Jeg har meget svært ved at forestille mig, at vi taler kvoter i DR. Gitte Rabøl, mediedirektør i DR

Det fortæller DR’s mediedirektør, Gitte Rabøl, til DR Kultur:

- Vi skal alle finde vores egen vej i det og finde ud af, hvordan vi gør det bedst muligt i DR.

- Men vi har ikke lagt os fast på noget, og jeg har meget svært ved at forestille mig, at vi taler kvoter i DR.

BBC’s kvoter skal være opfyldt i 2020, og da skal halvdelen af alle medarbejdere være kvinder.

Derudover skal 15 procent af BBC’s 21.000 medarbejdere have rødder i en etnisk minoritetsgruppe, otte procent skal være bøsser, lesbiske, biseksuelle eller transkønnede, og otte procent skal have et handikap.

Beslutningen om at indføre kvoter kommer efter kritik af, at BBC ikke afspejler sit publikums sammensætning.

En kritik, som man også er opmærksom på hos DR, hvor man netop nu tager diskussionen.